《李龙眠莲社图》
元代·吴师道

远公庐山下，手种玉色莲。清修香火社，杂还山林贤。

龙眠弄笔墨，貌出晋宋前。横桥虎溪水，古木东林烟。

须眉策遗老，瓶磬趺枯禅。石坛花雨落，稽首西方仙。

休吟散梵帙，风炉荐寒泉。矫矫靖节翁，归心赴斜川。

分手溪上笑，攒眉社中缘。淋浪漉酒巾，篮舆摇醉眠。

止饮谅匪难，耻受异教牵。空山旧行迹，寂寞馀千年。

竟令妄庸儿，慑诱纷相传。陶翁我尚友，掩卷心茫然。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。